
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23.07.2008

	Nr.
	27/137


R A P O R T

asupra propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 196 din 14 aprilie 2008, cu dezbaterea pe fond în procedură obişnuită a propunerii legislative pentru modificarea şi completarea Legii nr.448/2006 privind protecţia şi promovarea drepturilor persoanelor cu handicap.
La întocmirea prezentului raport Comisia a avut în vedere:

· avizul Consiliului Legislativ (nr.1491/29.10.2007)

· avizul Consiliului Economic şi Social (nr.2092/07.10.2007)

· avizul Comisiei juridice, de disciplină şi imunităţi (nr.31/324/12.05.2008)

· punctul de vedere negativ al Guvernului (nr.3133/22.11.2007).


Propunerea legislativă a fost discutată în şedinţa comisiei din 2 iulie 2008 şi are ca obiect de reglementare modificarea şi completarea Legii nr.448/2006, republicată, în sensul redefinirii expresiei „căi şi mijloace de acces” de la art.5 pct.11, astfel încât să fie cuprinsă în această definiţie şi un spaţiu adaptat nevoilor persoanelor cu handicap, indiferent de felul şi gradul handicapului, în cadrul grupurilor sanitare şi toaletelor publice.


De asemenea, se propune reintroducerea textului art.26, având drept scop scutirea persoanelor cu handicap fizic grav şi accentuat sau a însoţitorilor acestora de la plata taxelor vamale şi a accizelor pentru introducerea în ţară, la alegere, o dată la 5 ani, a motocicletelor, motoretelor sau a autoturismelor adaptate special pentru transportul sau pentru folosinţa proprie a persoanei cu handicap.

Comisia propune Plenului Camerei Deputaţilor respingerea iniţiativei legislative din următoarele considerente:
· definiţia este specifică documentaţiei de specialitate dată de Normativul pentru adaptarea clădirilor şi a spaţiului urban aferent la exigenţele persoanelor cu handicap, indicativ NP 051/2000, aprobat prinordinul ministrului transporturilor nr.649/2001, aceasta referindu-se inclusiv la spaţiile aferente grupurilor sanitare şi toaletelor publice.
· art.26 din Legea nr.448/2006 a fost abrogat prin Legea nr.241/2007 pentru abrogarea unor reglementări prin care sunt acordate scutiri sau exonerări de la plata taxelor vamale ale unor bunuri. Această lege a fost adoptată de Parlamentul României special pentru abrogarea din legislaţia naţională a tuturor prevederilor prin care erau acordate înainte de aderare scutiri sau exonerări de la plata produselor vamale întrucât de la data aderării România nu mai poate acorda prin legi naţionale scutiri de drepturi de import, acestea acordându-se exclusiv la nivel comunitar. La nivelul Uniunii Europene există reglementări speciale pentru acordarea scutirii de la plata drepturilor de import pentru persoanele cu handicap, reglementări pe care le aplică uniform toate statele membre, fără a putea exista diferenţe de regim vamal de la un stat membru la altul. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu majoritate de voturi (o abţinere).
Propunerea legislativă a fost respinsă de Senat în şedinţa din 8 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

